**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅԱՆ «ԳՅՈՒՂԱԿԱՆ ՏԱՐԱԾՔՆԵՐԻ ՏՆՏԵՍԱԿԱՆ ԶԱՐԳԱՑՄԱՆ ԾՐԱԳՐԵՐԻ ԻՐԱԿԱՆԱՑՄԱՆ ԳՐԱՍԵՆՅԱԿ» ՊԵՏԱԿԱՆ ՀԻՄՆԱՐԿԻ ԳՈՐԾՈՒՆԵՈՒԹՅՈՒՆԸ ԴԱԴԱՐԵՑՆԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅԱՆԸ ԳՈՐԾԱՌՈՒՅԹՆԵՐ ՎԵՐԱՊԱՀԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ԱՊՐԻԼԻ 28-Ի N 461-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» կառավարության** **որոշման նախագծի վերաբերյալ կատարված առաջարկությունների**

|  |  |  |  |  |
| --- | --- | --- | --- | --- |
| **հ/հ** | **Առարկության, առաջարկության հեղինակը, Գրության ստացման ամսաթիվը, գրության համարը** | **Առարկության, առաջարկության բովանդակությունը** | **Եզրակացություն** | **Կատարված փոփոխությունը** |
| 1. | 2. | 3. | 4. | 5. |
| 1. | ՀՀ ֆինանսների նախարարություն  01.03.2019թ. գրություն N 04/5-2/3280-19 | 1. *«Հայաստանի Հանրապետության վարչապետի աշխատակազմի «Գյուղական տարածքների տնտեսական զարգացման ծրագրերի իրականացման գրասենյակ» պետական հիմնարկի գործունեությունը դադարեցնելու, Հայաստանի Հանրապետության գյուղատնտեսության նախարարությանը գործառույթներ վերապահելու և Հայաստանի Հանրապետության կառավարության 2011 թվականի ապրիլի 28-ի N 461-Ն որոշումն ուժը կորցրած ճանաչելու մասին»* *Հայաստանի Հանրապետության կառավարության որոշման* նախագծի (այսուհետ` Նախագիծ 1) կապակցությամբ հայտնում ենք. 2. Նախագիծ 1-ի նախաբանից առաջարկում ենք հանել Հայաստանի Հանրապետության կառավարության 2011 թվականի ապրիլի 28-ի N 461-Ն որոշմանը (այսուհետ` Որոշում 1) կատարված հղումը, քանի որ «Պետական կառավարչական հիմնարկների մասին» Հայաստանի Հանրապետության օրենքի (այսուհետ` Օրենք) 18-րդ հոդվածով արդեն իսկ սահմանված են Որոշման 1-ի համապատասխան կարգավորումները, բացի այդ` Նախագիծ 1-ի 2-րդ կետի 5-րդ ենթակետով նախատեսվում է այն ուժը կորցրած ճանաչել: Միաժամանակ, առաջարկում ենք նախաբանում հղում կատարել նաև «Նորմատիվ իրավական ակտերի մասին» Հայաստանի Հանրապետության օրենքի 37-րդ հոդվածին: 3. Նախագիծ 1-ի 2-րդ կետի 4-րդ ենթակետով նախատեսվում է 1-ին կետով նախատեսվող համաձայնագրերի փոփոխությունն ուժի մեջ մտնելուց հետո մեկամսյա ժամկետում ստեղծել «Գյուղատնտեսական ֆինանսավորման կառույց» փակ բաժնետիրական ընկերություն, որը կհանդիսանա Հայաստանի Հանրապետության և Գյուղատնտեսության զարգացման միջազգային հիմնադրամի միջև համապատասխանաբար 2014 թվականի նոյեմբերի 12-ին և 2016 թվականի հունիսի 15-ին կնքված «Ենթակառուցվածքների և գյուղական ֆինանսավորման աջակցության ծրագիր (ԵԳՖԱԾ) - Վարկ 2000000779, Դրամաշնորհ 2000000780» համաձայնագրերի (այսուհետ` Համաձայնագրեր) իրականացնող մարմին: Ստացվում է, որ Համաձայնագրերի իրականացումը նախատեսվում է վերապահել մի ընկերության, որը դեռևս ստեղծված չէ, ինչի կապակցությամբ հարկ է նշել, որ բաց կմնա համաձայնագրերի համապատասխան փոփոխություններն ուժի մեջ մտնելուց հետո մինչև նոր ընկերություն ստեղծելու միջև ընկած ժամանակահատվածում Համաձայնագրերով սահմանված ծրագրերի իրականացման վերաբերյալ կարգավորումները: 4. Նախագիծ 1-ի 2-րդ կետի 4-րդ ենթակետն առաջարկում ենք խմբագրել (մասնավորապես` «դրան վերապահելով» բառերից հետո): 5. Նախագիծ 1-ի 2-րդ կետի 5-րդ ենթակետում առաջարկում ենք Որոշում 1-ն ուժը կորցրած ճանաչե­լու վերաբերյալ դրույթը համապատասխանեցնել Օրենքի 18-րդ հոդ­վածի 1-ին մասին, քանի որ հնարավոր է Նախագիծ 1-ի 1-ին կետով նախատեսվող փոփոխություններն ուժի մեջ մտնեն երկու ամսից պակաս ժամկետում: 6. Նախագիծ 1-ի 2-րդ կետն անհրաժեշտ է հանել, քանի որ սույն կետում նշված Հայաստանի Հանրապետության և Վերակառուցման և զարգացման միջազգային բանկի միջև 2014 թվականի օգոստոսի 6-ին թվագրված վարկային համաձայնագրի (վարկ ՀՄ. 8374-AM), ֆինանսավորման համաձայնագրերի (փոխառություն ՀՄ. 5504-AM և 5505-AM), ինչպես նաև 2017 թվականի մարտի 23-ին ստորագրված «Գյուղատնտեսության ոլորտում քաղաքականության մոնիտորինգի և գնահատման կարողությունների զարգացման ծրագիր» թիվ TF0A4449 դրամաշնորհի համաձայնագրի իրականացման վերապահումը արդեն իսկ նախատեսված է Նախագիծ 2-ով:   2. *«Հայաստանի Հանրապետության կառավարության 2017 թվականի մարտի 9-ի N 243-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման* (այսուհետ` Որոշում 2) նախագծով (այսուհետ Նախագիծ 2) նախատեսվում է փոփոխություն կատարել Որոշում 2-ի մեջ, որը սահմանում է Գյուղատնտեսության զարգացման հիմնադրամ հիմնադրելու և դրա կանոնադրությունը հաստատելու վերաբերյալ կարգավորումներ: Նախագիծ 2-ի 3-րդ հոդվածի 3-րդ կետով նախատեսվում է, որ Գյուղատնտեսության զարգացման հիմնադրամի լուծարման արդյունքում մնացած գույքն ամրացվում է ՀՀ գյուղատնտեսության նախարարությանը: Նախագիծ 2-ի հիմնավորման մեջ նշվում է, որ Գյուղատնտեսության զարգացման հիմնադրամի հոգաբարձուների խորհուրդն արդեն իսկ դիմում է ներկայացրել դատարան: Վերոգրյալի կապակցությամբ կարծում ենք, որ Նախագիծ 2-ում անհրաժեշտ է ներառել «Հիմնադրամների մասին» ՀՀ օրենքի 35-րդ հոդվածի 14-րդ մասի համապատասխան` հիմնադրամի գործունեության դադարեցման պետական գրանցման պահից Որոշում 2-ն ուժը կորցրած ճանաչելու վերաբերյալ կարգավորում: Միաժամանակ, Նախագիծ 2-ի 1-ին կետի 1-ին և 2-րդ ենթակետերն առաջարկում ենք խմբագրել հետևյալ բովանդակությամբ.  - «5-րդ կետում «հիմնադրամին, իսկ ֆիդուցիար հատվածի իրականացումը Հայաստանի Հանրապետության ֆինանսների նախարարության «Արտասահմանյան ֆինանսական ծրագրերի կառավարման կենտրոն» պետական հիմնարկին» բառերը փոխարինել «Հայաստանի Հանրապետության գյուղատնտեսության նախարարության»» բառերով:  3. *«Հայաստանի Հանրապետության վարչապետի 2018 թվականի հունիսի 11-ի N 742-Լ որոշման մեջ լրացումներ կատարելու մասին» ՀՀ վարչապետի որոշման* նախագծով (այսուհետ Նախագիծ 3) նախատեսվող երկու նոր կառուցվածքային ստորաբաժանումների՝ գիտության և խորհրդատվության վարչության և «Գյուղատնտեսական ծրագրերի իրականացման» գործակալության ստեղծման կապակցությամբ հայտնում ենք, որ առարկություններ չունենք, եթե այն չի հանգեցնի ՀՀ պետական բյուջեից լրացուցիչ միջոցներ հատկացնելու անհրաժեշտության:  Միաժամանակ, հաշվի առնելով կառավարության կառուցվածքի առաջիկա փոփոխությունները, մասնավորապես՝ ներկայումս շրջանառվող՝ «Կառավարության կառուցվածքի և գործունեության մասին» ՀՀ օրենքում փոփոխություններ և լրացումներ կատարելու մասին ՀՀ օրենքի նախագիծը (համաձայն որի Հոդված 10, 4-րդ կետի նախատեսվում է Գյուղատնտեսության նախարարությունը միացման ձևով վերակազմակերպել՝ միացնելով Տնտեսական զարգացման և ներդրումների նախարարությանը՝ վերանվանելով այն Էկոնոմիկայի նախարարություն), առաջարկում ենք նախարարության գործառույթները քննարկել այդ համատեքստում, և Նախագծեր 1,2,3-ով առաջարկվող փոփոխություններին անդրադառնալ կառավարության կառուցվածքը հաստատվելուց հետո: | Ընդունվել է կատարվել է համապատասխան փոփոխություն։  Ընդունվել է «Գյուղական ֆինանսավորման կառույց» փակ բաժնետիրական ընկերությունը կստեղծվի որոշումն ուժի մեջ մտնելուց հետո մեկամսյա ժամկետում։  Ընդունվել է, կատարվել է համապատասխան փոփոխություն։  Չի ընդունվել, հաշվի առնելով, որ նախագծով հիմնարկի գործունեության դադարման ժամկետը սահմանված է համապատասխան համաձայնագրերի փոփոխությունները ուժի մեջ մտնելուց հետո։  Ընդունվել է, կատարվել է համապատասխան փոփոխություն։  Ընդունվել է, կատարվել է համապատասխան փոփոխություն։  Ընդունվել է, կատարվել է համապատասխան փոփոխություն։  Ընդունվել է ի գիտություն։ |  |
| 2. | ՀՀ արդարադատությաննախարարություն  15.03.2019թ. գրություն N 01/14/5540-19 | «Հայաստանի Հանրապետության վարչապետի 2018 թվականի հունիսի 11-ի N 742-Լ որոշման մեջ լրացումներ կատարելու մասին» Հայաստանի Հանրապետության վարչապետի որոշման նախագծով նախատեսվում է ՀՀ գյուղատնտեսության նախարարության կանոնադրության մեջ կատարել լրացումներ՝ նախարարության կառուցվածքում ստեղծելով գիտության և խորհրդատվության վարչություն և *«Գյուղատնտեսական ծրագրերի իրականացման» գործակալություն*:  Այս առումով հարկ է նշել, որ նորընտիր Հանրապետության նախագահի կողմից իր պաշտոնի ստանձնման օրվանից ուժի մեջ է մտել «Կառավարչական իրավահարաբերությունների կարգավորման մասին» օրենքը, որի կարգավորումների համաձայն՝ պետական մարմինը, ենթակա պետական մարմինն ունեն կանոնադրություն, որը ներառում է` կառուցվածքային ստորաբաժանումները, գրասենյակը, ընդ որում՝ *կառուցվածքային ստորաբաժանումն իրականացնում է տվյալ պետական մարմնի, ենթակա պետական մարմնի նպատակներից, խնդիրներից, իրավասությունը սահմանող իրավական ակտերից բխող, ինչպես նաև քաղաքացիական իրավահարաբերությունների մասնակցությունն ապահովող գործառույթներ*, իսկ *գրասենյակը օրենքով սահմանված դեպքերում և կարգով իրականացնում է պետական կառավարման և (կամ) պետական քաղաքականության առանձին բնագավառի գործառույթներ (այդ թվում՝ վերահսկողական, պետական ծառայությունների մատուցման) կամ ընդունում է արտաքին ներգործության ակտեր, ունի ինքնուրույն, հստակ ձևակերպված սպառիչ խնդիրներ և նպատակներ, պատասխանատու է այդ խնդիրների իրականացման համար*:  Վերոգրյալից պարզ է դառնում, որ ներկայիս օրենսդրությունը չի նախատեսում գործակալության ստեղծման վերաբերյալ կարգավորումներ, հետևաբար անհրաժեշտ է լրացուցիչ հիմնավորել «Գյուղատնտեսական ծրագրերի իրականացման» գործակալության կարգավիճակը՝ հիմք ընդունելով «Կառավարչական իրավահարաբերությունների կարգավորման մասին» օրենքի դրույթները:  Միաժամանակ գտնում ենք, որ նախագիծն անհրաժեշտ է համաձայնեցնել շահագրգիռ մարմինների հետ: | Ընդունվել է ի գիտություն։ |  |